Poistenie domácnosti

Poistenie domácnosti je poistenie, ktoré finančne nahradí vzniknuté škody po zničení alebo strate osobného vlastníctva, ktoré sa nachádza v poistenej nehnuteľnosti. Niektoré poistenia poskytujú tiež finančné krytie osobných vecí dočasne odobratých z nehnuteľnosti poistencom, poistenie majetku v prístavbách a na záhradách.

V tomto zmysle je osobné vlastníctvo čokoľvek, čo nie je nastálo spojené s nehnuteľnosťou (vlastníctvo natrvalo spojené s nehnuteľnosťou môže byť poistené iba poistením nehnuteľnosti).

Poistná čiastka má zodpovedať hodnote majetku domácnosti. Pokiaľ by poistná čiastka nezodpovedala hodnote majetku domácnosti a bola by nižšia, hrozí podpoistenie, v opačnom prípade prepoistenie. V prvom prípade hrozí nízke plnenie pri poistnej udalosti. V druhom prípade by splátka poistného bola zbytočne vysoká, pretože poisťovňa v prípade poistnej udalosti bude plniť maximálne do výšky hodnoty majetku.

Predmety poistenia domácnosti
Domácnosť je komplex hnuteľných vecí, ktoré dokopy skladajú zariadenie rodinného alebo bytového domu, bytu alebo rekreačného objektu (napr. chata a pod.). Medzi takéto veci patrí najmä:
 nábytok, svietidlá
 koberce, dekoračný textil
 veci osobnej potreby
 šatstvo a obuv
 cennosti:
 drahé kovy a kamene, perly a skvosty
 umelecké predmety, starožitnosti, zbierky
 peniaze, vkladné a šekové knižky, platobné karty, cenné papiere, ceniny
 domáce elektrospotrebiče:
 biela technika
 výpočtová a audiovizuálna technika:
 anténne systémy, fotoaparáty, filmovacie a optické prístroje
 športové potreby, hobby náradie a zariadenia
 ostatné:
 kuchynský riad, knihy, hračky, kozmetika, potraviny, veci v nebytových priestoroch patriacich k bytu a pod.

Riziká
Poistenie domácnosti je jedno z najúplnejších druhov poistení, pretože okrem základného obsahu poistenia sa dá aj mnoho udalostí pripoistiť alebo získať nadštandardné krytie. Najčastejšie riziká, proti ktorým sa poisťuje základným obsahom poistenia domácnosti:
 požiar
 výbuch
 blesk
 zrútenie lietadla alebo jeho častí
 víchrica a krupobitie (ľadovec)
 zosuv pôdy, zrútenie skál a zemín
 zosuv alebo zrútenie lavín
 zemetrasenie
 tiaž (ťarcha) snehu alebo námrazy
 povodeň a záplava
 zadymenie
 nadzvuková vlna
 pád stromov, stožiarov alebo iných predmetov
 atmosférické zrážky
 voda z vodovodného potrubia
 náraz vozidla
 odcudzenie – krádež vlámaním alebo lúpež
 vandalizmus

Poistenie domácnosti je možné rozšíriť aj o rôzne iné druhy pripoistenia, ako napr.:
 skrat elektromotora – elektrický skrat, zhorenie motora v domácich spotrebičoch
 poistenie automatickej práčky pre prípad jej pokazenia z akýchkoľvek príčin
 poistenie zodpovednosti za škodu spôsobenú členom domácnosti
 poistenie skla proti rozbitiu z akýchkoľvek príčin
 poistenie bicyklov mimo bytu

Nadštandardné krytie sa môže vzťahovať napríklad na:
 vodu z akvária, klimatizačného zariadenia, zo solárnych vykurovacích zariadení, vodných postelí a pod.
 lom rúrok (prasknutie potrubia)
 nepriamy úder blesku, prepätie
 výpadok elektrickej energie
 atmosférické zrážky

Referencie

Zdroje 

 Riziká, druhy pripoistenia a nadštandardné krytie: Poistenie nehnuteľnosti a domácnosti

Poistenie